РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/336-13

24. октобар 2014. године

Б е о г р а д

ЗАПИСНИК

12. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 23. ОКТОБРА 2014. ГОДИНЕ

Седница је почела у 15,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Милан Кнежевић, Марко Атлагић, Љубиша Стојмировић, Владимир Орлић, Невенка Милошевић, Дијана Вукомановић, Јелисавета Вељковић.

Седници Одбора нису присуствовали следећи чланови Одбора: Милета Поскурица, Ирена Алексић, Љубиша Стојмировић, Небојша Петровић, Анамарија Вичек, Жарко Обрадовић, Милена Бићанин, Олена Папуга и Риза Халими.

Седници Одбора присуствовали су заменици чланова Одбора: Жељко Сушец, Владета Костић, Зоран Јозић, Гордана Топић, Милан Кораћ и Јанко Веселиновић.

Поред чланова Одбора седници су присуствовали и Александар Белић, државни секретар у Министарству просвете, науке и технолошког развоја, Зоран Тубић, помоћник министра просвете, науке и технолошког развоја (сектор за финансије), Весна Вранковић, шеф Одсека за припрему програмског буџета у Министарству просвете, науке и технолошког развоја, Мирјана Милојкић, шеф Одсека за финансијско управљање пројектима и финансијско материјалне послове у Министарству просвете, науке и технолошког развоја и Мирослав Бунчић, млађи саветник у Министарству финансија.

На предлог председнице Одбора, усвојен је следећи:

Д н е в н и р е д

1. Разматрање Предлога закона о изменама и допунама Закона о буџету Републике Србије за 2014. годину – Раздео 24 Министарство просвете, науке и технолошког развоја;

2. Разно.

Пре преласка на утврђивање дневног реда, чланови Одбора су већином гласова усвојили записник 10. и 11. седнице Одбора

Записник девете седнице усвојен је са примедбом Владимира Орлића, да се последња реченица у записнику те седнице, на 2. страни, преформулише тако да гласи:“ **Након ових дискусија, представници синдиката у просвети напустили су седницу у 14,00 часова“.**

Прва тачка дневног реда – **Предлога закона о изменама и допунама Закона о буџету Републике Србије за 2014. годину – Раздео 24 Министарство просвете, науке и технолошког развоја**

У оквиру прве тачке дневног реда, Мирослав Бунчић, млађи саветник у Министарству финансија, рекао је да је Предлог закона о изменама и допунама Закона о буџету Републике Србије за 2014. годину урађен на основу мера фискалне консолидације, да су поред тога узете у обзир пројекције остварења извршења расхода до краја 2014. године као и предлози буџетских корисника за прерасподелу одобрених средстава оригиналним буџетом за 2014. годину. Такође, приликом израде Предлога закона о изменама и допунама Закона о буџету Републике Србије за 2014. годину узети су у обзир и тешко стање у јавним финансијама Републике Србије, велике штете које су изазване услед поплава које су задесиле добар део територије Републике Србије, пад друштвеног производа у односу на онај који је био пројектован, непланирани трошкови изазвани услед изборне кампање и трошкови судских спорова. Истакао је, да су највеће уштеде учињене у делу плата и пензија. На крају излагања захвалио се Министарству просвете, науке и технолошког развоја на конструктивној сарадњи и закључио да је Предлог закона о изменама и допунама Закона о буџету Републике Србије за 2014. годину производ свих жеља и могућности.

Александар Белић, државни секретар у Министарству просвете, науке и технолошког развоја, рекао је да представници Министарства изражавају жаљење због смањења плата просветних радника, али да с друге стране разумеју ситуацију у јавним финансијама Републике Србије и да због тога имају реалне претензије кад је у питању расподела средстава која им припадају. Оно што је важно јесте да и поред смањења средстава, основне делатности Министарства неће бити угрожене. Поред тога, истакао је неколико примедби које су на нивоу техничке редакције, а односе се на: 1) функцију 140., раздео 24., економска класификација 451., – субвенције јавним нефинансијским предузећима и организацијама чија средства су предвиђена да се расподељују на основу акта Владе, што је у реду, међутим, ова средства су већ расподељена и предложио je да се Влада неоптерећује доношењем још једног акта; 2) после оригиналног смањења средстава са апропријације која се односи на Министарство просвете, науке и технолошког развоја, представници министарства имали су један захтев према Министарству финансија у вези са ученичким стипендијама који је усвојен, али је у Предлогу закона о изменама и допунама Закона о буџету Републике Србије за 2014. годину дошло до техничке омашке у цифрама од четири милиона динара (4 000 000).

На крају излагања похвалио је сарадњу између два министарства која је била, како је рекао, на задовољавајућем нивоу.

Након дискусије у којој су учествовали Мирослав Бунчић, млађи саветник у Министарству финансија и Александар Белић, државни секретар у Министарству просвете, науке и технолошког развоја, договорено је да представници два министарства пронађу решење за изнете примедбе.

Јанко Веселиновић је изразио чуђење што се представници два министарства међусобно захваљују један другоме с обзиром да су плате просветних радника смањене и то, како је речено између осталог, због непланираних трошкова изборне кампање. Према његовим речима, кривац за лош положај просветних радника је Влада која је показала да је неспособна.

Александар Белић, државни секретар у Министарству просвете, науке и технолошког развоја је одговорио да је он изразио жаљење због смањења плата просветних радника, али да због тешке ситуације у јавним финансијама представници министарства имају реалне претензије када је у питању расподела средстава која им припадају, поново се захваливши Министарству финансија на коректној сарадњи.

Марко Атлагић је истакао да подржава Предлог закона о изменама и допунама Закона о буџету Републике Србије за 2014. годину, као и да се не слаже са констатацијом да је Влада неспособна из разлога што је смањење плата просветних радника производ свеукупно тешке економске ситуације у земљи, стваране годинама уназад. Такође, подржао је сарадњу два министарства која је остварена приликом израде Предлога Закона о буџету Републике Србије за 2014. годину.

Владимир Орлић је истакао да подржава Предлог закона и истакао да је непланиране трошкове изборне кампање и велике штете које су изазване услед последица поплава, разумео као један од генералних (општих) разлога за израду овог предлога.

Зоран Јозић је такође подржаао Предлог закона и навео да верује Влади и председнику Владе Републике Србије. Засметала му је констатација да је Влада неспособна јер су, према његовом мишљењу, решења у Предлогу закона изнуђена тешком ситуацијом у јавним финансијама која је производ претходних влада . Као просветном раднику тешко му пада чињеница да ће просветним радницима бити смањене плате, али је то нажалост реалност. Упркос свему, нада се да ће њихов положај врло брзо бити побољшан.

Након гласања, Одбор је већином гласова одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона о буџетском систему за 2014. годину – Разде 24, Министарство просвете, науке и технолошког развоја.

За известиоца Одбора на седници Одбора за финансије, републички буџет и контролу трошења јавних средстава одређен је др Владимир Орлић.

**Друга тачка дневног реда – Разно**

У оквиру друге тачке дневног реда није било дискусије.

Седница је завршена у 15,35 часова.

СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Драгомир Петковић мр Александра Јерков